นครหลวงไทย-ทหารไทยขายกองทุนเกาหลี
2 บลจ.เปิดขายกองทุนพันธบัตรเกาหลี "นครหลวงไทย" ส่ง 2 กอง อายุ 12 เดือน จ่าย 1.8% ต่อปี ลงทุน 3 เดือนจ่าย 1.20% ต่อปี "ทหารไทย" ส่งอายุ 7 เดือน จ่าย 1.40% ต่อปี และ 1 ปี 10 เดือน จ่าย 2.40% ต่อปี
28 เม.ย. 2553

2 บลจ.เปิดขายกองทุนพันธบัตรเกาหลี "นครหลวงไทย" ส่ง 2 กอง อายุ 12 เดือน จ่าย 1.8% ต่อปี ลงทุน 3 เดือนจ่าย 1.20% ต่อปี "ทหารไทย" ส่งอายุ 7 เดือน จ่าย 1.40% ต่อปี และ 1 ปี 10 เดือน จ่าย 2.40% ต่อปี
นายไตรพิชิต  วัฒนวิจิตร ผู้ช่วยกรรมการผู้จัดการ สายงานจัดการลงทุน บริษัทหลักทรัพย์จัดการกองทุน นครหลวงไทย เปิดเผยว่า บริษัทฯ เตรียมเปิดเสนอขายกองทุนพันธบัตรเกาหลีใต้ เพื่อเพิ่มทางเลือกให้กับนักลงทุนในช่วงภาวะเศรษฐกิจผันผวน ได้แก่ 1. กองทุนเปิดนครหลวงไทย ตราสารหนี้ต่างประเทศ 12 เดือน4/10 (NKT FFI12M4/10) อายุโครงการประมาณ 12 เดือน มูลค่าโครงการ 500 ล้านบาท อัตราผลตอบแทนสุทธิประมาณ 1.80% ต่อปี และ 2. กองทุนเปิดนครหลวงไทย ตราสารหนี้ต่างประเทศ 3 เดือน5/10 (NKT FFI3M5/10) อายุโครงการประมาณ 3 เดือน มูลค่าโครงการ 500 ล้านบาท อัตราผลตอบแทนสุทธิประมาณ 1.20% ต่อปี
ทั้งสองกองทุนเน้นลงทุนใน Korea Monetary Stabilization Bond (MSB) และ Korea Treasury Bond (KTB) ซึ่งเป็นตราสารหนี้พันธบัตรรัฐบาลและ/หรือสถาบันการเงินประเทศเกาหลีใต้   ที่ได้รับการจัดอันดับความน่าเชื่อถือของผู้ออกตราสารระยะสั้น F-1 จากสถาบัน Fitch Rating ลงทุนในสัดส่วนประมาณ 100% ของมูลค่าทรัพย์สินสุทธิ ทั้ง 2 กองทุน บริษัทจะทำการรับซื้อคืนหน่วยลงทุนอัตโนมัติครั้งเดียวเมื่อครบกำหนดอายุกองทุน ลงทุนขั้นต่ำเพียง 2,000 บาท โดยมีราคา 10 บาทต่อหน่วยลงทุน บุคคลธรรมดาไม่ต้องเสียภาษีจากผลตอบแทนที่ได้รับ ถือว่าเป็นกองทุนที่ให้ผลตอบแทนที่น่าสนใจกว่าเงินฝาก (หลักหักภาษี) และพันธบัตรรัฐบาลในประเทศซึ่งมีอายุตราสารใกล้เคียงกัน
แนวโน้มอัตราผลตอบแทนกองทุนพันธบัตรภาครัฐเกาหลีใต้ ยังคงให้ผลตอบแทนสูงกว่าพันธบัตรรัฐบาลไทย เนื่องจากอันดับความน่าเชื่อถือของประเทศเกาหลีใต้สูงกว่าประเทศไทย ซึ่งการลงทุนในกองทุนพันธบัตรภาครัฐเกาหลีใต้ระยะเวลาเพียง 1 ปี ก็มีโอกาสได้รับผลตอบแทนสูงกว่าอัตราดอกเบี้ยเงินฝากธนาคาร (หลังหักภาษี) ระยะเวลาเกือบ 3 ปี นอกจากนี้ ผู้ลงทุนไม่ควรลงทุนในเงินฝากหรือตราสารหนี้ที่ให้ดอกเบี้ยอัตราคงที่เป็นระยะเวลานานๆ เนื่องจากแนวโน้มอัตราดอกเบี้ยกำลังจะปรับเพิ่มขึ้นในปีนี้ 
นอกจากผลตอบแทนของกองทุนพันธบัตรเกาหลีจะคุ้มค่าแล้ว บริษัทฯ ได้จัดทำโปรโมชั่นพิเศษสำหรับผู้ที่มาชมบูธในงาน Money Expo 2010 ณ ศูนย์ประชุมแห่งชาติสิริกิต์ ระหว่างวันที่ 6 - 9 พ.ค.2553 โดยสำหรับผู้ซื้อหน่วยลงทุนกองทุนเปิดแมกซ์มั่นคง (Max M) และกองทุนเปิดเอสซีไอ มันนี่ โพซิทีฟ (SCI MP) ยอดเงินลงทุน 10,000 บาทขึ้นไป รับทันที สมุดใส่บัญชีเงินฝาก สำหรับผู้ซื้อหน่วยลงทุนกองทุน NKT GOLD รับโบนัสพิเศษเป็นหน่วยลงทุนกองทุนเปิด MAX M หรือรับทองคำมูลค่า 10,000 บาท และสำหรับผู้ซื้อหน่วยลงทุนกองทุนอื่น ๆ ตั้งแต่ยอดเงินลงทุนมูลค่า 10,000 บาทขึ้นไป รับของสมนาคุณหลากหลายดังนี้ สมุดใส่บัญชีเงินฝาก, กระเป๋าเก็บความเย็น, USB HUB, Thumb Drive 2 GB, ตุ๊กตาหมีตัวใหญ่, เมาส์ไร้สาย, Thumb Drive 4 GB, กระเป๋าเดินทาง, เครื่องเล่น DVD Player และ Edge USB (ตามเงื่อนไขที่บริษัทฯ กำหนด) หรือเพียงแค่สมัครบริการ Smart Click รับฟรีทันที Smart Mouse 1 ชิ้น 
นายสมจินต์ ศรไพศาล กรรมการผู้จัดการ บลจ.ทหารไทย เปิดเผยว่า บริษัทฯ ได้เปิดกองทุนใหม่ 2 กองทุนสู้วิกฤตการเมือง ต่อยอดจากกองทุนพันธบัตรเกาหลีใต้ รุ่นที่ 68 และ 69 ซึ่งปิดการเสนอขายครั้งแรกไปเมื่อเร็วๆ นี้ ด้วยเชื่อมั่นว่า ผู้ลงทุนยังคงมองหาทางเลือกในการลงทุนในตลาดอย่างต่อเนื่อง โดยบริษัทฯ ได้เปิดกองทุนใหม่เพื่อรองรับความต้องการของผู้ลงทุน 2 รุ่น คือ กองทุนเปิดทหารไทยพันธบัตรเกาหลีใต้ รุ่นที่ 70 อายุของกองทุนประมาณ 7 เดือน และรุ่นที่ 71 อายุกองทุนประมาณ 1 ปี 10 เดือน ซึ่งให้ผลตอบแทนรวมจากการลงทุนภายหลังการหักค่าใช้จ่ายอยู่ที่ประมาณ 1.40% และ 2.40% ต่อปี ตามลำดับ กำหนดเปิดขายครั้งแรกระหว่างวันที่ 28 เม.ย.– 4 พ.ค.2553 นี้ ผู้สนใจสามารถลงทุนด้วยมูลค่าขั้นต่ำเพียง 2,000 บาท โดยผู้ลงทุนบุคคลธรรมดาไม่ต้องเสียภาษี”
สำหรับกองทุนเปิดทหารไทยพันธบัตรเกาหลีใต้ทั้ง 2 รุ่น ที่ออกใหม่นี้ มีนโยบายลงทุนใน พันธบัตร ตั๋วเงินคลัง หรือพันธบัตรธนาคารแห่งชาติที่รัฐบาล  องค์กรหรือหน่วยงานรัฐบาลเกาหลีใต้ เป็นผู้ออกหรือค้ำประกัน ซึ่งมีความเชื่อถือระยะสั้นของตราสารหรือผู้ออกตราสารในระดับ A+/F1 จากสถาบัน FitchRatings โดยกองทุนเปิดทหารไทยพันธบัตรเกาหลีใต้รุ่นที่ 70 นั้น จะมีอายุของกองทุนประมาณ 7 เดือน ให้ผลตอบแทนจากการลงทุนหลังหักค่าใช้จ่ายประมาณ 1.40% ต่อปี และรุ่นที่ 71 อายุของกองทุนประมาณ 1 ปี 10 เดือน ให้ผลตอบแทนจากการลงทุนหลังหักค่าใช้จ่ายประมาณ 2.40% ต่อปี โดยทั้งสองกองทุนมีมูลค่าของโครงการกองทุนละ 1,000 ล้านบาท และได้มีการทำสัญญาปกป้องความเสี่ยงจากอัตราแลกเปลี่ยนเต็มจำนวน